Motoris red drawwer wat ontvoer word | Maroela Media
Brian Jackson, operasionele bestuurder van Blue Security-veiligheidsdienste, het gesê die vrou het omstreeks 04:55 in Manningweg in Glenwood gedraf toe 'n silwer VW Polo Vivo langs haar stilhou. Drie rowers het 'n vuurwapen op haar gerig en haar in die motor in gedwing voor hulle na haar huis in Catoweg gery het.
'n Motoris wat die voorval sien gebeur het, het die rowers se motor gevolg. "Die dapper motoris het die bende tot by die huis gevolg en gesien hoe hulle die vrou uit die motor en in haar huis in dwing," het Jackson gesê. "Hy het die wagte [van Blue Security] in die veiligheidshuisie onder in die straat in kennis gestel en hulle het dadelik na die toneel gehaas. Lede van die Umbilo-polisie het ook by die toneel opgedaag."
Oomblikke later het een van die rowers saam met die vrou uit die huis gekom met sy vuurwapen steeds op haar gerig. Hy het haar in die motor geboender en weggejaag.
"Ons beampte het op die voertuig losgebrand en een van die bande raakgeskiet. Die polisie het die motor agternagesit en die voertuig met 'n gebarste band verlate in Chesterville gevind," het Jackson gesê.
Die vrou is by die motor aangetref. Sy is nie in die voorval beseer nie. Die ander twee rowers het oor die muur geklim en van die toneel gevlug.
Jackson het die spanwerk van die motoris, die veiligheidsbeamptes en die polisie geloof en gesê dit is danksy die waaksaamheid van die motoris dat die vrou gered is. "Ons waarsku drawwers om in groepe te oefen en waaksaam te wees wanneer hulle vroeg in die oggend gaan draf," het hy gesê.
Wys jou net wat kan gedoen word as jy nie met oogklappe deur die lewe gaan en selfsugtig net aan jouself dink nie. Maar ook 'n vingerwysing as jy vroualleen gaan draf. Sy is natuurlik voorheen dopgehou wat haar bewegings betref.
Mooi so aan almal betrokke.
Ek sal ook saam stem om in n groep saam te oefen
Natúúrlik is dit dan ander se skuld! Wil jy nou gemors van blaam onthef omdat sy roekeloos was? Omdat sy naief was en bloot op haar regte staat gemaak het? Vrouens behoort natuurlik versigtiger te wees maar die strekking van jou woorde is blatant verkeerd.
Ekskuus my, as sy verkrag word is dit haar skuld? Ek hoop ek verstaan daardie sin verkeerd en dat jy dit nie so bedoel nie, want indien jy wel sê dat dit haar skuld sou wees indien sy verkrag word, moet jy maar eerder uit die land uit want Suid Afrika het nie mense soos jy nodig nie.
Dis die regering se skuld dat verkragting syfers so hoog is. Swak ondersoek. Swak polisiëring. Swak verhore. Swak vonisse. Swak Korrektiewe kuie plekke. Niemand word meer deur die reg beskerm nie. Die wetsgehoorsame burgers moet hulle self gevange hou om nie slagoffers te word nie. Dankie vir FREEDOM.